गल्फ संघ र टीएसजीबीच सम्झौता
नेपाल गल्फ संघ र तरुण सरदेसाई गल्फ (टीएसजी) एकेडेमीबीच राष्ट्रिय गल्फ खेलाडीको विशेष प्रशिक्षणका लागि सम्झौता भएको छ ।
काठमाडौँ — नेपाल गल्फ संघ र तरुण सरदेसाई गल्फ (टीएसजी) एकेडेमीबीच राष्ट्रिय गल्फ खेलाडीको विशेष प्रशिक्षणका लागि सम्झौता भएको छ ।संघका अध्यक्ष टासी घले र टीएसजी एकेडेमीका संस्थापक तथा निर्देशक तरुण सरदेसाईले सम्झौतापत्रमा हस्ताक्षर गरे । सम्झौताअनुसार गल्फ संघले बेंग्लोरमा रहेको टीएसजी एकेडेमीमा राष्ट्रिय पुरुष, महिला र जुनियर खेलाडीलाई प्रशिक्षणका लागि पठाउने छ । एकेडेमीले विशेष सहुलियतमा नेपाली खेलाडीलाई प्रशिक्षण उपलब्ध गराउने छ ।अध्यक्ष घलेले सन् २०२६ मा हुने २० औं एसियाली खेलकुदको तयारीलाई मध्यनजर गर्दै एकेडेमीसँग सम्झौता गरेको बताए । गत संस्करण चीनको हाङचाउमा भएको एसियाली खेलकुदमा नेपाली राष्ट्रिय गल्फ टिमको प्रशिक्षणको जिम्मेवारी तरुण सरदेसाईलाई दिइएको थियो । तयारी पनि टीएसजीमै गरिएको थियो ।नेपाली गल्फर सुवास तामाङ र सद्भाव आचार्यले लामो समय यही एकेडेमीमा प्रशिक्षण लिएका थिए । प्रोफेसनल गल्फ टुर अफ इन्डिया पीजीटीआईमा सहभागी भइरहेका सुवास अहिले पनि त्यहीं प्रशिक्षण गरिरहेका छन् ।